Man en verloofde erg aangerand in plaasaanvalŉ Man en sy verloofde is Vrydagoggend erg aangerand deur drie mans op hul plaas buite Malmesbury in die Wes-Kaap. ŉ Polisiewoordvoerder, kapt. FC van Wyk, sê die 30-jarige man en sy 26-jarige verloofde is met ŉ byl en ŉ staalpyp aangerand. Hy sê drie mans het omstreeks 3:00 Vrydagoggend ‘n agterdeur van die huis oopgebreek en geld geëis van die man en sy verloofde. Van Wyk sê die man het ernstige beserings aan sy rug, bors, arms en bene opgedoen. Die vermeende inbrekers het met wyn en ŉ DVD-stelsel gevlug. Die vrou het die paniekknoppie gedruk waarna die veiligheidsmaatskappy en die polisie opgedaag het. Van Wyk sê die man en sy verloofde is in die hoofslaapkamer gevind. Hulle was ernstig beseer en vol bloed. Hulle is na ŉ plaaslike hospitaal geneem vir behandeling. Die polisie ondersoek ŉ saak van poging tot moord en gewapende roof.